忽蒙秀實內黄賢尉寄書期許稠至有經世之語輒代書爲謝
作者：晁說之
朝代：宋

paragraphs: 歲宴慕羣侣，魚鳥各知息。
故人音書來，憐我此時憶。
忠言開靡靡，豈但問寢食。
我有山耕願，久矣君已得。
中道忽獻書，明時思自立。
一官雖漫與，頗知民苦疾。
豺狼不當路，雨露發天秩。
植杖聽班詔，去暴看甲乙。
閭閻心欲速，廊廟慮匪棘。
恨不死褚淵，歎嗟起安石。
固云小人鄙，未易君子識。
悠悠定誰堪，世事兒女劇。
君才雄且鋭，欲振排雲翮。
但恨張公子，蹶蹶難與適。
功名良可圖，燕然銘謾勒。